b'\n_START_ARTICLE_\nSlettnesi looduskaitseala\n_START_PARAGRAPH_\nSlettnesi looduskaitseala asub Norras Finnmargi maakonnas Gamviki vallas Slettnesis, vahetult Gamviki k\xc3\xbclast l\xc3\xa4\xc3\xa4nes._NEWLINE_Slettnesi looduskaitseala loodi 7. novembril 1996. See on Norra mandriosa k\xc3\xb5ige p\xc3\xb5hjapoolsem looduskaitseala ja selle p\xc3\xb5hjapoolseim punkt Varnesoddeni neemel on p\xc3\xb5hjapoolusest ainult 4,18 km v\xc3\xb5rra kaugemal kui Mandri-Norra p\xc3\xb5hjapoolseim punkt Nordkinn (Varnesoddeni koordinaadid on 71\xc2\xb0\xc2\xa05\xe2\x80\xb2\xc2\xa047\xe2\x80\xb3\xc2\xa0N, 28\xc2\xb0\xc2\xa011\xe2\x80\xb2\xc2\xa018\xe2\x80\xb3\xc2\xa0E)._NEWLINE_Looduskaitseala on tasase pinnamoega. Selle k\xc3\xb5rgus merepinnast on keskmiselt 30\xe2\x80\x9350, maksimaalselt pisut \xc3\xbcle 100 meetri. Seal on rohkesti suuri ja v\xc3\xa4ikseid j\xc3\xa4rvi ning m\xc3\xb5ni j\xc3\xb5gi. Enamik maapinnast on kaetud taimedega, kuid paiguti, eriti merekaldal, valitseb paljas kivipinnas._NEWLINE_Kuna kliima on jahe, siis taimestik on suhteliselt vaene. Kuid tegu on lindude t\xc3\xa4htsa pesitsusalaga. Loendustel on t\xc3\xa4heldatud umbes 100 liiki. K\xc3\xb5ige levinumad linnud on kahlajad, kiivitajad ja metskurvitsad._NEWLINE_2002. aastal l\xc3\xbclitati Slettnesi looduskaitseala Ramsari konventsiooni j\xc3\xa4rgi Ramsari m\xc3\xa4rgalade nimekirja._NEWLINE_Kaitseala p\xc3\xb5hjaosas on matkarajad. Need on osalt loodusrajad, osalt tehiskattega. Kaitseala kesk- ja l\xc3\xb5unaosas, Gamviki k\xc3\xbcla l\xc3\xa4heduses matkaradu ei ole._NEWLINE_Kaitsealal asub maailma mandriala k\xc3\xb5ige p\xc3\xb5hjapoolsem, Slettnesi tuletorn. Samuti paikneb kaitsealal Gamviki lennuv\xc3\xa4li, mida kasutatakse harva.'